**Blestemul karmic**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"A iubi înseamnă căutarea jumătăţii întregului

Din care ai făcut cândva parte."/Platon

- Dacă m-ai îmbrăca-n lumină

Nu ţi-ar fi greu să recunoşti

Că amândoi suntem de vină

De multă vreme. Anagnoşti

Am fost cândva, într-un imperiu

Apus şi totuşi ne-am urmat

Pe karmice cărări chemarea,

Când m-ai pierdut, te-am căutat.

Dacă m-ai dezbrăca de temeri

Nu ţi-ar fi greu să înţelegi

Că sunt blestemul tău, iubite,

Nicicând nu poţi să mă dezlegi.

- Aș vrea să te îmbrac în straie

Brodate-n raze de argint,

Când scrii să nu te temi de ploaie

Şi trupul zvelt să ţi-l alint

Cu buzele, că din imperiul

Iubirii absolute vin

În tine să găsesc criteriul

Temperamentului sangvin.

O extrasistolă să-ţi spună

Că teama-i cel mai inutil

Veşmânt şi poate împreună

Vom împleti un vers subtil.

Liliana Trif Ioan Grigoraș